REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/242-18

16. oktobar 2018. godine

B e o g r a d

Z A P I S N I K

32. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 16. OKTOBRA 2018. GODINE

Sednica je počela u 9.20 časova.

 Sednicom je predsedavala Katarina Rakić, predsednik Odbora.

 Sednici su prisustvovali članovi Odbora: Dragan Vesović, Jasmina Karanac, Stefana Miladinović, Ognjen Pantović, Snežana Petrović, Dalibor Radičevi i Ivana Stojiljković.

Sednici su prisustvovali zamenici članova Odbora: Krsto Janjušević (zamenik Dragana Jovanovića), Vladimir Petković (zamenik dr Vladimira Orlića) i Ivana Nikolić (zamenik Jovice Jevtića).

Sednici nisu prisustvovali članovi Odbora: Nenad Konstatinović, Zoran Milekić, Marina Ristić, Saša Radulović, Novica Tončev i Goran Ćirić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Zoran Ilić, pomoćnik ministra-Sektor za vazdušni saobraćaj, Aleksandra Damnjanović, državni sekretar-Sektor za građevinarstvo, Jelena Sofrić-Sektor za vodni saobraćaj, Božana Lukić, šef Odseka-Sektor za stanovanje, i Danijela Đikanović-Sektor za drumski saobraćaj.

Odbor je, jednoglasno (10 glasova za), u skladu sa predlogom predsednika Odbora usvojio sledeći:

D n e v n i r e d

1. Razmatranje Predloga zakona o građevinskim proizvodima, koji je podnela Vlada (broj 351-2680/18 od 14. avgusta 2018. godine);
2. Razmatranje Predloga zakona o izmenama i dopunama Zakona o planiranju i izgradnji, koji je podnela Vlada (broj 351-3139/18 od 9. oktobra 2018. godine);
3. Razmatranje Predloga zakona o izmenama i dopunama Zakona o ozakonjenju objekata, koji je podnela Vlada (broj 351-3160/18 od 11. oktobra 2018. godine);
4. Razmatranje Predloga zakona o izmenama i dopunama Zakona o vazdušnom saobraćaju, koji je podnela Vlada (broj 343-3159/18 od 11. oktobra 2018. godine);
5. Razmatranje Predloga zakona o izmenama i dopunama Zakona o transportu opasne robe, koji je podnela Vlada (broj 011-3125/18 od 9. oktobra 2018. godine);
6. Razmatranje Predloga zakona o izmenama i dopunama Zakona o istraživanju nesreća u vazdušnom, železničkom i vodnom saobraćaju, koji je podnela Vlada (broj 34-3124/18 od 9. oktobra 2018. godine);
7. Razmatranje Predloga zakona o izmenama i dopunama Zakona o prevozu putnika u drumskom saobraćaju, koji je podnela Vlada (broj 344-3049/18 od 4. oktobra 2018. godine);
8. Razmatranje Predloga zakona o izmenama i dopunama Zakona o državnoj pripadnosti i upisu plovila, koji je podnela Vlada (broj 011-2929/18 od 21. septembra 2018. godine);
9. Razmatranje Predloga zakona o izmenama i dopunama Zakona o pomorskoj plovidbi, koji je podnela Vlada (broj 341-2746/18 od 31. avgusta 2018. godine);
10. Razmatranje Predloga zakona o potvrđivanju Okvirnog sporazuma o ekonomskoj i tehničkoj saradnji između Vlade Republike Srbije i Vlade Mađarske u oblasti infrastrukturnih projekata, koji je podnela Vlada (broj 011-3161/18 od 11. oktobra 2018. godine).

Pre prelaska na razmatranje utvrđenog Dnevnog reda predsednik Odbora je predložila da Odbor na osnovu člana 76. Poslovnika Narodne skupštine obavi objedinjeni zajednički načelni i jedinstveni pretres o tačkama 1. do 10. Dnevnog reda, i da se Odbor na kraju pretresa izjasni o svakoj tački pojedinačno u e-parlamentu. Odbor je jednoglasno (10 glasova za), prihvatio ovaj predlog.

**Razmatranje prve do desete tačke Dnevnog reda**

Obrazlažući prvu tačku dnevnog reda, Zoran Ilić, pomoćnik ministra, je istakao da se Predlog zakona o građevinskim proizvodima oslanja na propise Evropske unije i domaće propise koji se tiču građevinskih proizvoda. Osnovni cilj ovog zakona je da se stave pod kontrolu svi građevinski proizvodi i da se naše tržište zaštiti od proizvoda, koji nisu u skladu sa evropskim i domaćim standardima. Utvrđena je metodologija i proces provere takvih proizvoda na taj način što se proizvodi prate od prvog pojavljivanja na tržištu, bilo da se radi o novom proizvodu kod nas ili proizvodu iz uvoza, kao i povlačenje proizvoda koji ne zadovoljavaju savremene standarde. Zakonom su predviđena imenovana i ovlašćena tela koja sprovode sve procedure. Ministarstvo kao nadležan organ, kada je u pitanju uvoz nekog novog proizvoda ili postojećeg, uvek daje svoje mišljenje i prati usklađenost sa propisima sa kojima smo se harmonizovali. U ovoj oblasti nisu ni svi propisi u državama EU harmonizovani sa CPR propisom. Republika Srbija je u ovaj zakon implementirala sve ono gde su sve zemlje EU harmonizovale propise. Deo propisa će biti odmah primenjen, a deo u narednom periodu. U zakonu su opisane i performanse za objekte koji će biti građeni od selektovanih građevinskih proizvoda, tako da budu zadovoljene njihove konstruktivne potrebe i sve ono što se tiče zaštite životne sredine. Može se reći da zakon služi da zaštiti tržište od loših građevinskih proizvoda i onih koji nisu dovoljno bezbedni za upotrebu u zavisnosti od namene objekta.

 U uvodnom izlaganju o drugoj i trećoj tački Dnevnog reda Aleksandra Damnjanović, državni sekretar, podsetila je da je elektronska građevinska dozvola uvedena 2014. godine i da je to sistem koji je doneo Republici Srbiji 10. mesto u svetu na DOING biznis listi. U međuvremenu je Narodna skupština donela Zakon o postupku upisa u katastar nepokretnosti i vodova, a ostala je nepokrivena oblast prostornog planiranja i urbanizma. U taj segment Zakona o planiranju i izgradnji uvedeni su elementi e uprave i taj deo se naziva e prostor. Uvode se i specifični instituti, kao što je skraćeni postupak za izmenu planskog dokumenta. Zatim, u vezi problema pokrivenosti planovima koji postoji u Srbiji a za koji se najčešće navodi razlog da imaoci javnih ovlašćenja, koji su istovremeno obavezni učesnici u mnogim fazama izrade, pre usvajanja planskog dokumenta ne dostavljaju u rokovima posebne uslove ovim predlogom zakona je sada oročeno i propisano da se razmena informacija dostavljanja dokumentacije vrši elektronskim putem u roku od 15 dana, a ako se radi o složenijim planovima taj rok može biti 30 dana. Produženo je i važenje lokacijskih uslova sa godinu na dve godine, kao i važenje građevinske dozvole sa dve na tri godine. Takođe, ovim zakonom je uređen rad Inženjerske komore. Inženjerska komora je u poslednje dve godine imala probleme u radu, odnosno nije ispunjavala svoju osnovnu funkciju tj da svojim članovima po ispunjavanju uslova izdaje odnosno oduzima licence. Ključna izmena u ovom zakonu je da taj postupak preuzima Ministarstvo, a da Komora ostane strukovno udruženje. Obrazlažući izmene i dopune Zakona o ozakonjenjenju objekata istaknuto je da drugog roka za ozakonjenje objekata nema. Predmet ozakonjenja su objekti koji su izgrađeni do stupanja na snagu osnovnog zakona i koji su vidljivi na satelitskom snimku Republike Srbije iz 2015. godine, i to je i prva važna izmena. Ovim izmenama su precizirane odredbe ko i na koji način može pristupiti podacima sadržanim na satelitskom snimku. Takođe, izmenama ovog zakona predviđeno je da je osnov za rušenje objekta rešenje građevinskog inspektora o uklanjanju objekta konačno rešenje, čime je država preuzela rizik eventualne naknade štete ako se u upravnom postuku reši suprotno. Naglašena je i odredba ovog zakona da za sve objekte, koji su evidentirani da su u postupku ozakonjenja, nadležni organ za ozakonjenje u roku od šest meseci mora da dostavi potvrdu nadležnoj službi za katastar u cilju upisa zabeležbe zabrane raspolaganja takvim objektom, a zabeležba će biti brisana kada se objekat ozakoni. Cilj Vlade je da se najveći broj objekata ozakoni kao i da se ovom odredbom uvede nova pravna sigurnost za potencijalne kupce stanova u takvim objektima, i da se istovremeno država zaštiti od neodgovornih investitora.

Obrazlažući ostale tačke Dnevnog reda Zoran Ilić, pomoćnik ministra, istakao je da je većina odredaba usklađivanje propisa sa međunarodnim standardima za sve vidove saobraćaja koji su pomenuti. Ono što je karakteristično za Predlog zakona o izmenama i dopunama Zakona o vazdušnom saobraćaju je član 90. kojim je regulisana mogućnost utvrđivanja određene linije koja je u javnom interesu, što bi omogućilo državi da pokrene tenderski postupak za izbor avio-kompanije, a da avio-kompanija koja bi letela na toj liniji može da pokriva svoje troškove. Druge važne odredbe vezane za ovaj zakon su odredbe koje se tiču ovlašćenja kapetana u avionu da upravlja situacijom kada dođe do nekog vanrednog događaja, bez obzira da li je to izazvano nekim tehničkim razlogom ili je došlo do ugrožavanja leta od strane putnika čije ponašanje nije primereno. Predlog zakona o izmenama i dopunama Zakona o transportu opasne robe se odnosi na tri od četiri vida saobraćaja i isključene su samo odredbe koje se tiču transporta opasne robe u vazdušnom saobraćaju. Cilj zakona je pored usklađivanja i harmonizacije sa propisima EU da se nekih 800 od ukupno 2000 vozila u drumskom transportu koja se bave transportom opasnih materija, a koja su proizvedena u fabrikama GOŠ a, FAP, UTVA Pančevo i sl. ne isključe još neki period iz saobraćaja. Razlog za njihovo isključenje bi bio način proizvodnje tih vozila koji tada nije bio u skladu sa praksom u svetu kakva je danas. Na tim vozilima su izvršene potrebne prepravke u smislu kočionih sistema, obavezni su ABS sistemi, povezanost sa vučnim vozilima i sve što može da utiče na bezbedno odvijanje saobraćaja kada se tim vozilima prevozi opasna roba, a to su uglavnom naftni derivati. Odlaže se isključenje takvih vozila za dve godine uz vršenje svih potrebnih provera na vozilima. To nisu standardni tehnički pregledi koji se rade kao za putnička vozila, već su to posebni pregledi i o ispravnosti tih vozila vode računa imenovana i ovlašćena tela, koja su tu i da propišu potrebne i eventualne korekcije na takvim vozilima. Kada je reč o Predlogu zakona o izmenama i dopunama Zakona o istraživanju nesreća u vazdušnom, železničkom i vodnom saobraćaju u pitanju je usklađivanje sa međunarodnim propisima. Akcenat je stavljen na to da nije na zaposlenima u Centru za istraživanje nesreća da utvrđuju odgovornost ili krivicu ukoliko je došlo do nesreće u vazdušnom, železničkom ili vodnom saobraćaju, već da proučavajući uzroke preporuče mere kako bi bezbednost mogla da se unapredi. Međutim, to ne isključuje mogućnost da dostave potrebne informacije organima koji vode istražni postupak. U Predlogu zakona o izmenama i dopunama Zakona o prevozu putnika u drumskom saobraćaju bilo je dosta nerešenih stvari kada je u pitanju taksi prevoz, limo servis. Predlog zakona onemogućio je sve one koji se bave uslugama limo servisa da se bave taksi prevozom. To je jasno izdiferncirano i po kvalitetu vozila, karakteristikama vozila, stanju vozila, pregledima kakvi se na njima rade, a na prvom mestu je obuka ljudi koji će se baviti tim prevozima. Što se tiče poslednjeg zakona radi se o usklađivanju sa međunarodnim propisima o upisu u registar kako bi svi mogli da imaju jasnu sliku o podacima koji se unose u taj registar.

 U diskusiji koja je usledila član Odbora, Ognjen Pantović je postavio pitanje, koje se odnosi na Predloga zakona o izmenama i dopunama Zakona o prevozu putnika u drumskom saobraćaju, zbog čega vozila za limo servis ne mogu da budu starija od pet godina i zbog čega neko vozilo koje je 7-8 godina staro, a koje je redovno održavano prošlo tehnički pregled , nije bezbedno za učestvovanje u saobraćaju i da li znači da će ta vozila imati ograničenja brzine zbog tahografa ako imamo u vidu da je limo servis neka vrsta fleksibilnog transporta gde se pruža neka drugačija usluga prevoza u odnosu na autobuski prevoz itd. i na koji način će biti ta usluga drugačija od klasične autobuske?

Pomoćnik ministra Zoran Ilić je odgovorio da ne možemo dozvoliti da svako radi limo servis. Naveo je da će se limo servis vršiti isključivo novim luksuznim vozilima ne starijim od pet godina, a podzakonskim aktom i prema tržišnim uslovima će biti regulisana cena prevoza. To moraju da budu luksuzna vozila da bi ispunjavala uslove za limo servis sa jedne strane, a sa druge strane postoji mogućnost korišćenja old tajmera i tačno će biti propisano koja vozila mogu da budu old tajmeri. Za taksi vozila potrebno je da ispunjavaju uslove utvrđene propisima o tehničkoj ispravnosti vozila.

S obzirom da više nije bilo prijavljenih narodnih poslanika za raspravu Odbor se pojedinačno izjasnio o svakoj tački dnevnog reda.

Prva tačka dnevnog reda: **Razmatranje Predloga zakona o građevinskim proizvodima, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio, većinom glasova (10 za i jedan uzdržan), da predloži Narodnoj skupštini da prihvati Predlog zakona o građevinskim proizvodima u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Druga tačka dnevnog reda: **Razmatranje Predloga zakona o izmenama i dopunama Zakona o planiranju i izgradnji, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio, većinom glasova (10 za i jedan uzdržan), da predloži Narodnoj skupštini da prihvati Predlog zakona o izmenama i dopunama Zakona o planiranju i izgradnji u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Treća tačka dnevnog reda**:** **Razmatranje Predloga zakona o izmenama i dopunama Zakona o ozakonjenju objekata, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za i jedan uzdržan), da predloži Narodnoj skupštini da prihvati Predlog zakona o izmenama i dopunama Zakona o ozakonjenju objekata u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Četvrta tačka dnevnog reda: **Razmatranje Predloga zakona o izmenama i dopunama Zakona o vazdušnom saobraćaju, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za i jedan uzdržan), da predloži Narodnoj skupštini da prihvati Predlog zakona o izmenama i dopunama Zakona o vazdušnom saobraćaju u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Peta tačka dnevnog reda: **Razmatranje Predloga zakona o izmenama i dopunama Zakona o transportu opasne robe, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za i jedan uzdržan), da predloži Narodnoj skupštini da prihvati Predlog zakona o izmenama i dopunama Zakona o transportu opasne robe u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Šesta tačka dnevnog reda**: Razmatranje Predloga zakona o izmenama i dopunama Zakona o istraživanju nesreća u vazdušnom, železničkom i vodnom saobraćaju, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za i jedan član uzdržan), da predloži Narodnoj skupštini da prihvati Predlog zakona o izmenama i dopunama Zakona o istraživanju nesreća u vazudšnom, železničkom i vodnom saobraćaju u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Sedma tačka dnevnog reda: **Razmatranje Predloga zakona o izmenama i dopunama Zakona o prevozu putnika u drumskom saobraćaju, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za i jedan član uzdržan), da predloži Narodnoj skupštini da prihvati Predlog zakona o izmenama i dopunama Zakona o prevozu putnika u drumskom saobraćaju u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Osma tačka dnevnog reda: **Razmatranje Predloga zakona o izmenama i dopunama Zakona o državnoj pripadnosti i upisu plovila, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za i jedan član uzdržan), da predloži Narodnoj skupštini da prihvati Predlog zakona o izmenama i dopunama Zakona o državnoj pripadnosti i upisu plovila u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Deveta tačka dnevnog reda: **Razmatranje Predloga zakona o izmenama i dopunama Zakona o pomorskoj plovidbi, koji je podnela Vlada**

 Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za i jedan član uzdržan), da predloži Narodnoj skupštini da prihvati Predlog zakona o izmenama i dopunama Zakona o pomorskoj plovidbi u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Deseta tačka dnevnog reda: **Razmatranje Predloga zakona o potvrđivanju Okvirnog sporazuma o ekonomskoj i tehničkoj saradnji između Vlade Republike Srbije i Vlade Mađarske u oblasti infrastrukturnih projekata, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za i jedan uzdržan), da predloži Narodnoj skupštini da prihvati Predlog zakona o potvrđivanju Okvirnog sporazuma o ekonomskoj i tehničkoj saradnji između Vlade Republike Srbije i Vlade Mađarske u oblasti infrastrukturnih projekata.

Za izvestioca Odbora na sednici Narodne skupštine određena je Katarina Rakić, predsednik Odbora.

\*

\* \*

Na sednici Odbora vođen je tonski zapis.

 Sednica je zaključena u 9.55 časova.

SEKRETAR ODBORA PREDSEDNIK ODBORA

 Biljana Ilić Katarina Rakić